የቻይና ኩባንያ የሞተርና የማሽነሪ ማምረቻ ኢንዱስትሪ ዞን ሊገነባ ነው
የቻይና ኩባንያ ሲጂሲኦሲ በአዳማ የሞተርና የማሽነሪዎች ማምረቻና መገጣጠሚያ የኢንዱስትሪ ዞን ግንባታ ሊጀምር መሆኑ ተጠቆመ፡፡ኩባንያው በኢትዮጵያ የኢንዱስትሪ ፓርኮች ልማት ኮርፖሬሽን የኢትዮጵያ ሁናን የኢንዱስትሪ ዞን ለመገንባት የተመረጠ ሲሆን፣ አጠቃላይ የግንባታ ወጪው 354.8 ሚሊዮን ዶላር እንደሚሆን ሪፖርተር ከኮርፖሬሽኑ ያገኘው መረጃ ያመለክታል፡፡መንግሥት ለዚህ የኢንዱስትሪ ዞን ግንባታ ከቻይና ኤክስፖርትና ኢምፖርት ባንክ 262.2 ሚሊዮን ዶላር ብድር ያገኘ መሆኑን መዘገባችን ይታወሳል፡፡የኢንዱስትሪ ዞኑ የጨርቃ ጨርቅ ማምረቻ መሣሪያዎችን፣ ከንፋስ ኃይል የኤሌክትሪክ ኃይል ማመንጫ መሣሪያዎችን፣ የኤሌክትሪክ ኃይል ማሠራጫ መሣሪያዎችን የሚያመርቱ ኩባንያዎችን የሚያስተናግድ እንደሆነ የተገኘው መረጃ ያመለክታል፡፡በተጨማሪም ተሽከርካሪዎች፣ የሞተር ብስክሌቶችና መለዋወጫዎች፣ የውኃ ፓምፖች፣ ሞተሮችና ሌሎች መገልገያዎችን የሚያመርቱ የቻይና ኩባንያዎች የኢንዱስትሪ ፓርኩ እንደተጠናቀቀ መግባት እንደሚጀምሩ ታውቋል፡፡በኢንዱስትሪ ፓርኩ 299,749 ካሬ ሜትር የወለል ስፋት ያላቸው የማምረቻ ቦታዎች የሚገነቡ መሆናቸውን፣ ስድስት ሺሕ ካሬ ሜትር ስፋት ያለው የአንድ ማዕከል አገልግሎት ሕንፃ እንደሚገነባም ታውቋል፡፡ የኤግዚቢሽን አዳራሽ፣ የእሳት አደጋ መከላከያ፣ የፖሊስ ጣቢያ፣ የጉምሩክ መቆጣጠሪያ ጣቢያና ዘጠኝ ሺሕ ካሬ ሜትር ላይ የሚገነቡ የመኖሪያ ቤቶች እንደሚኖሩ መረጃው ያመለክታል፡፡የኢንዱስትሪ ዞኑ ሲጠናቀቅ 30 የማምረቻ ፋብሪካዎች ይኖሩታል፡፡ ከቻይናዋ ሁናን ክፍለ ሀገር ጋር በተገባው ስምምነት መሠረት፣ የኢንዱስትሪ ዞኑን ግንባታ ወጪ የኢትዮጵያ መንግሥት ይችላል፡፡የሁናን ክፍለ ሀገር መስተዳድር ደግሞ በዞኑ ውስጥ መሠማራት የሚችሉ  ባለሀብቶችን መርጦ ወደ ኢትዮጵያ መላክና ዞኑን የማስተዳደር ኃላፊነት ይኖረዋል፡፡ 